     ขับรถผ่านสะดุดตากับป้ายร้านและบรรยากาศ เป็นร้านลูกชิ้นทำเอง ที่ไม่ได้มีแค่ก๋วยเตี๋ยวลูกชิ้น แต่กลับมีอาหารอย่างอื่นอีกหลายอย่าง ทั้งอาหารตามสั่ง ขนมจีนน้ำยา น้ำเงี้ยว ก๋วยเตี๋ยวต้มยำ ก๋วยเตี๋ยวเย็นตาโฟ มีลูกชิ้นเป็นกิโลขายด้วย โดยลูกชิ้นหมูจะกิโลกรัมละ 300 บาท ส่วนลูกชิ้นเนื้อจะกิโลกรัมละ 400 บาท ซึ่งร้านนี้ก็หาไม่ยาก (แต่จอดรถยาก) อยู่เส้น อ.สารภี ริมถนนลำพูน-เชียงใหม่ สายเก่าเลยครับ จะอยู่เยื้องกับ ธ.ออมสิน สาขา อ.สารภี เปิดให้บริการทุกวันตั้งแต่เวลา 07.30 น. - 21.00 น. ครับ เรียกได้ว่าเปิดเช้า ปิดดึกทีเดียว บรรยากาศร้านเปิดห้องแถว 2 คูหา ร้านค่อนข้างกว้าง โล่งครับ มีป้ายเมนูอาหารบอกราคาชัดเจน ส่วนวันนี้เมนูที่ผมสั่งมีอะไรบ้างมาดูกันครับ

     - หมี่ขาวรวมเนื้อ
     - ขนมจีนน้ำเงี้ยว
     - รวมเนื้อลวกจิ้ม

     เริ่มที่เส้นหมี่ขาวรวมเนื้อของผม รสชาติน้ำซุปก๋วยเตี๋ยวยังไม่เท่าไหร่นะ ปรุงเท่าไหร่ก็ไม่ถูกปาก ลูกชิ้นเนื้อก็ถือว่าใช้ได้ แต่ก็ยังไม่อร่อยมากนัก ส่วนขนมจีนน้ำเงี้ยว แยกระหว่างเส้น กับน้ำเงี้ยวมาให้ ได้ค่อนข้างเยอะดี น้ำเงี้ยวเครื่องเยอะ ปิดท้ายด้วยรวมเนื้อลวกจิ้ม ชามน้อย ๆ ตอนแรกก็คิดว่าทำไมได้น้อยจัง แต่ราคาคงจะ 30 บาท แหละ ก็ถือว่าพอดี น้ำจิ้มเปรี้ยวอร่อย ทั้งเนื้อ เนื้อเปื่อย และลูกชิ้นในชามก็ถือว่าทำออกมาได้ดี ราคารวมวันนี้ 3 อย่าง 112 บาท (2 บาทคงเป็นคาน้ำชา)

     ปล. เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านที่มีลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (#938)